
COMUNICAT DE PRESĂ
ANRE organizează la Bucureşti întâlnirea EnR “Regular Meeting” - M61 
în perioada 14-15 iunie 2017


Începând cu data de 23 februarie 2017, ANRE, prin intermediul Departamentului pentru Eficienţă Energetică, a preluat Preşedinţia anuală şi Secretariatul Asociaţiei EnR - Asociaţia agenţiilor naţionale de eficienţă energetică din Europa, în vederea coordonării activităților EnR la nivel european. 

În conformitate cu programul prezentat membrilor EnR de către ANRE  pentru anul 2017, la evenimentele EnR organizate la Bucureşti în perioada 14 – 15 iunie 2017 vor participa reprezentanţii Agenţiilor de Eficienţă Energetică din cadrul statelor membre (Austria, Italia, Grecia, Germania, Portugalia, Franţa, Finlanda, Olanda, Ungaria, Spania şi Marea Britanie), ai Parlamentului României, cât şi invitaţi din cadrul Academiei Române, CNR-CME, Centrului Român al Energiei, etc.

În anul 2017, ANRE va coordona schimbul de informaţii şi bune practici în domeniul eficienţei energetice, în vederea dezvoltării temei propuse privind sărăcia energetică la nivel european şi naţional, în contextul noii legislaţii europene elaborate conform strategiilor Europa 2030 şi Energy Union - Energie curată pentru toți europenii. 

Noul pachet legislativ european stabilește o nouă abordare referitoare la protecția consumatorilor vulnerabili, care include sprijinirea statelor membre în reducerea costurilor energiei pentru consumatori, prin intermediul investițiilor în domeniul eficienței energetice. Propunerile Comisiei privind eficiența energetică solicită statelor membre să țină cont de sărăcia energetică, prevăzând ca o parte dintre măsurile de eficiență energetică să fie puse în aplicare în mod prioritar pentru gospodăriile afectate de sărăcia energetică și pentru locuințele sociale.

Totodată, statele membre sunt obligate să măsoare şi să monitorizeze sărăcia energetică şi să raporteze către Comisia Europeană la fiecare 2 ani, iar Comisia va facilita schimbul de bune practici prin înfiinţarea Energy Poverty Observatory.

În contextul ţintelor naţionale din domeniul energiei privind creşterea eficienţei energetice, ANRE, prin intermediul Departamentului pentru Eficienţă Energetică, promovează dialogul constructiv cu toţi factorii interesaţi în vederea includerii intereselor consumatorilor vulnerabili şi în sărăcie energetică în revizuirea cadrului legislativ european şi naţional în domeniul energiei şi  eficienţei energetice.


Despre Asociaţia EnR - Asociaţia agenţiilor naţionale de eficienţă energetică din Europa:
ANRE este membru al Asociaţiei EnR - Asociaţia agenţiilor naţionale de eficienţă energetică din Europa, formată din 24 de agenții europene din domeniul energiei, responsabile pentru elaborarea, implementarea sau revizuirea programelor naționale de cercetare, dezvoltare sau de diseminare din domeniul eficienței energetice, al energiei regenerabile și schimbărilor climatice, cu scopul de a întări cooperarea între agențiile membre și alți actori europeni cu privire la toate aspectele relevante pentru energia durabilă. 
· Anual sunt organizate doua întruniri, EnR Full and Regular Meeting şi EnR Regular Meeting, la care participă toţi membrii şi în cadrul cărora sunt discutate problemele interne ale asociaţiei EnR, fiind prezentate rapoartele de activitate ale grupurilor de lucru;
· Un eveniment important EnR organizat anual este Thinking Group Meeting unde participă conducerile agenţiilor naţionale de eficienţă energetică din Europa.
· Schimbul de informații are loc, în principal, prin intermediul celor opt Grupuri de Lucru, acestea fiind deschise și altor organizații terțe relevante, care doresc să devină membre ale EnR. De asemenea, în afara rolului pe care îl au în diseminarea informațiilor, Grupurile de Lucru servesc drept forumuri pentru elaborarea și implementarea proiectelor comune în cadrul programelor finanțate de Uniunea Europeană, cum ar fi programul Orizont 2020 al Comisiei Europene.

Cele opt grupuri de lucru ale Asociaţiei EnR sunt următoarele:
· Grupul de Lucru Schimbarea comportamentului energetic
· Grupul de Lucru Clădiri
· Grupul de Lucru Eficiență Energetică 
· Grupul de Lucru Industrie
· Grupul de Lucru Etichetare și Eco design
· Grupul de Lucru Instrumente de Monitorizare
· Grupul de Lucru Surse de Energie Regenerabilă
· Grupul de Lucru Transport

Mai multe detalii sunt publicate pe web-site-urile Asociaţiei EnR şi ANRE, şi anume :
http://enr-network.org/about-enr/ şi www.anre.ro.



București, 12.06.2017

